Хэхэсхэм я зэфIэкIыр къалъытэ
Президент Макрон Эммануэль и мурадщ хамэхэм ящыщу къахэтIысхьэу Франджым и пщIэр зыIэтахэмрэ зэфIэкI зиIа цIыхубзхэмрэ я фэеплъу къалэ уэрамхэмрэ утыкухэмрэ абыхэм я цIэхэр яфIищыну.
Къэралым и тхыдэр зыгъэбеяхэм щIэблэр щыгъуэзэн хуейуэ Президентым къелъытэ. А щIыкIэм тету абы ягу къищэхуну хуейщ Ищхъэрэ, КъуэкIыпIэ Африкэм къикIауэ Франджым и къалэхэм хьэблэ щхьэхуэхэу щыпсэухэм. ЗэрыжаIэмкIэ, уеблэмэ полицэми я фIэфIыщэкъым абыхэм зыкъыщагъэлъэгъуэну. НэгъуэщI хабзэрэ динрэ щIапIыкIа щIалэгъуалэм мы къэралым щагъахъэ щIэпхъаджагъэми дуней псор щыгъуазэщ. Хэт зымыщIэжыр хъыбарегъащIэ IуэхущIапIэ псори зытепсэлъыхьа иужьрей щIэпхъаджагъэр — егъэджакIуэр гуузу зэраукIар?
Франджым и колониеу щытахэм къикI щIалэгъуалэр куэдым щыгугъыу къоIэпхъуэри, я Iуэхур зэрагугъауэ мыхъумэ, къэрал къыздэIэпхъуам пэщIэувэну хьэзырщ. Президентым хэхэсхэм яжриIэм хуэдэщ фи лъэпкъхэм къахэкIа нэхъыфIхэм ещхь фыхъумэ, франджы цIыхубэм факъыкъуэувэмэ, фIыщIи щIыхьи фиIэнущ.
ЖаIэр ягъэзэщIэну зэрафIэщым и щыхьэтщ «щIэныгъэ совет» къызэрызэрагъэпэщар. Абы хэхэсу щытахэм къахихагъэххэщ цIыху 500-м нэс. Хэт хъуну ахэр? Псалъэм папщIэ, Мароккэм къиIэпхъу- кIауэ щыта, Франджым и щхьэхуитыныгъэм щIэбэну нэмыцэ фашистхэм япэщIэтахэм яхэта сэлэт Хамму-Муссик, Гваделупэм къыщалъхуа, Франджым футболымкIэ и лъэпкъ командэ къыхэхам щыщ зыуэ щыта Трезор Мариус, США-м къикIа бзылъхугъэ фIыцIэ Бейкер Жозефинэ Париж и кабарехэм я къэфакIуэу и щIалэгъуэр игъэкIуэну къыщIэкIынт, зауэр къэмыхъеямэ. А цIыхубзыр нэмыцэ зэрыпхъуакIуэхэм яубыда Франджыр хуит къэзыщIыжахэм зэрахэтам папщIэ къэралым пщIэ зыхуэщIыпхъэхэм яхигъэхьащ.
Дауи, щыIэщ Макрон Эммануэль и жэрдэмыр дэзымыIыгъахэр. Къапщтэмэ, «Лъэпкъ зэгухьэныгъэ» партым, япэм «Лъэпкъ фронткIэ» зэджэу щытам, и унафэщI Марин Ле Пен къилъытащ мы жэрдэмым «расист», «сепаратист» гупсысэ щIэлъу.
Президентым кърихьэжьа Iуэхум и псалъэ хилъхьащ щэнхабзэмкIэ министр Башло Розлин. Абы зэрыжиIамкIэ, зэфIэкI зиIа цIыхубзхэм ящыщ куэди хэбгъэхьэ хъунущ фэеплъ зыхуэфащэхэм. Псалъэм папщIэ, киноактрисэ цIэрыIуэ Жирардо Анни, политик Вейль Симонэ, нэгъуэщIхэри.
ГъэщIэгъуэну зы хэлъщ мы Iуэхум. Тепсэлъыхьащи, ари хъарзынэщ — хэхэсхэм ягу ирихьын зэхрагъэхащ. Ауэ абдеж къыщынэжынкIэ хъунущ, сыту жыпIэмэ президентми правительствэми я унафэ хэлъкъым уэрамхэм, утыкухэм я цIэхэр зэрахъуэкIыным. Абы хуитыр къалэхэм я унафэщIхэращ.
ФщIэн папщIэ. Илъэс къэс Франджым къихьэну хуит ещI цIыху мини 130-рэ, а бжыгъэм хэткъым европей къэралхэм къиIэпхъукIхэр. Илъэс къэс Франджым и цIыху мэхъу мини 150-рэ. Илъэс 200-м нэсауэ Ищхъэрэ Африкэм колоние щызи-Iэ Франджыр есэжащ цIыху куэд абы къызэрыIэпхъуэм. Ауэ мы къэралым и унафэщIхэм я дежкIэ кIуэ пэтми нэхъ гугъу мэхъу я бзэкIэ, щэнхабзэкIэ зэтемыхуэхэр зэригъэзэгъыныр, абыхэм я щыIэкIэ-псэукIэр къахузэригъэпэщыныр. Абы и щыхьэтщ Франджым и премьер-министр Эдуар Филипп мазэ кIуам и 6-м хэхэсхэм ятеухуауэ жиIар. «Ди къэралым щыпсэуну къакIуэм я бжыгъэр догъэмащIэ, къихьагъэххэхэм я псэукIэр къызэрагъэпэщыфыным теухуауэ дазэрыдэIэпыкъум кIэрыдогъэху. Дэ ди хуитыныгъэр тхъумэжын папщIэ, ди нэIэ щIэдгъэувэжын хуейщ къэрал гъунапкъэр къызэпызыупщIхэм я Iуэхур».
Ар къагурыIуэну пIэрэ Париж пэмыжыжьэу щаухуа лагерхэр зи хэщIапIэхэм? Абыхэм ящыщ дэтхэнэ зыми цIыху мини 2 — 3 щопсэу. Псалъэм къыдэкIуэу жыпIэнумэ, мы махуэхэм лагерищ къызэIуахащ щхьэусыгъуэ зэхуэмыдэхэм къыхэкIыу зи къэралыр зыбгынахэм папщIэ. Ахэр щаухуащ Париж, Лион, Бордо къалэхэм.
Япэхэми хуэдэу, Париж и бжэхэр яхузэIухащ а къэралым щеджэну хуейхэм. Апхуэдэхэм я бжыгъэм хуэдитIкIэ хагъэхъуэнущ икIи мин 500-м нагъэсынущ 2027 гъэм ирихьэлIэу. МИД-м и лэжьакIуэм зэрыжиIащи, абы мыхьэнэ иIэщ Франджым щэнхабзэмрэ щIэныгъэмкIэ и зэфIэкIыр игъэлъэгъуэным теухуауэ.
